Србским гусларима
Ој слободе свештеници стари,
Што певате при свети олтари,
У горици и у лугу густом,
У планини, у камењу пустом,
Удесите гусле јаворове,
Загудите Србу песме нове:
Земан дође, дође бојак свети,
Та слатко је за род свој умрети!
Гусле ваше то су трубе бојне,
Нек зајече сред крваве војне!
Узпламтиће Србу крвца жарка,
Када чује за Краљевић Марка,
За јунака Милош Обилића,
За Милана и Ивана тића.
Јуришаће, тлачиће, умреће,
Дин-душману уступити неће.
А из крвце силно проливене
Румена ће зора да просене.
Па мачеве кад метну на страну,
Нек се гусле бојне песме ману.
Тад певајте, како сунце сину,
Певајте им нову госпоштину!

Извор 
1865. Вила, лист за забаву, књижевност и науку. Година прва, број 14, стр. 174.

Исидор Ћирић